CELEX: 32021R0866
Language: lv
Date: 2021-05-28 00:00:00
Title: Komisijas Īstenošanas regula (ES) 2021/866 (2021. gada 28. maijs), ar kuru aptur tirdzniecības politikas pasākumus, kas attiecībā uz konkrētiem Amerikas Savienoto Valstu izcelsmes ražojumiem noteikti ar Īstenošanas regulu (ES) 2018/886

31.5.2021   
               
               
                  LV
               
               
                  Eiropas Savienības Oficiālais Vēstnesis
               
               
                  L 190/94
               
            
         KOMISIJAS ĪSTENOŠANAS REGULA (ES) 2021/866
         (2021. gada 28. maijs),
         ar kuru aptur tirdzniecības politikas pasākumus, kas attiecībā uz konkrētiem Amerikas Savienoto Valstu izcelsmes ražojumiem noteikti ar Īstenošanas regulu (ES) 2018/886
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) Nr. 654/2014 (2014. gada 15. maijs) par Savienības tiesību īstenošanu starptautiskās tirdzniecības noteikumu piemērošanai un izpildei un ar kuru groza Padomes Regulu (EK) Nr. 3286/94, ar ko nosaka Kopienas procedūras kopējās tirdzniecības politikas jomā, lai nodrošinātu Kopienas tiesību īstenošanu saskaņā ar starptautiskās tirdzniecības noteikumiem, jo īpaši tiem, kas ieviesti Pasaules tirdzniecības organizācijas aizgādnībā (1), un jo īpaši tās 7. panta 3. un 4. punktu,
         tā kā:
         
                     (1)
                  
                  
                     Komisija par tirdzniecības politikas pasākumiem attiecībā uz konkrētiem Amerikas Savienoto Valstu (“ASV”) izcelsmes ražojumiem 2018. gada 20. jūnijā pieņēma Īstenošanas regulu (ES) 2018/886 (2), kas paredz vairāku ASV izcelsmes ražojumu importam Savienībā piemērot papildu muitas nodokļus.
                  
               
                     (2)
                  
                  
                     Konkrētāk, Komisija Savienības vārdā Īstenošanas regulas (ES) 2018/886 I un II pielikumā uzskaitītajiem ražojumiem noteica papildu muitas nodokļus, kā rezultātā:
                     
                                 a)
                              
                              
                                 minētās regulas I pielikumā uzskaitīto ražojumu importam no 2018. gada 21. jūnija tika piemēroti papildu ad valorem nodokļi ar 10 % un 25 % likmi un tos bija paredzēts piemērot līdz brīdim, kad ASV pārstāj piemērot savus aizsargpasākumus attiecībā uz ražojumiem no Savienības;
                              
                           
                                 b)
                              
                              
                                 minētās regulas II pielikumā uzskaitīto ražojumu importam papildu ad valorem nodokļi ar 10 %, 25 %, 35 % un 50 % likmi tiktu piemēroti no 2021. gada 1. jūnija vai no brīža (ja tas ir agrāk), kad PTO Strīdu izšķiršanas padome pieņem nolēmumu, ka ASV aizsargpasākumi nav saderīgi ar attiecīgajiem PTO nolīguma noteikumiem, vai tāds nolēmums tai tiek paziņots, līdz brīdim, kad ASV pārstāj piemērot savus aizsargpasākumus attiecībā uz ražojumiem no Savienības.
                              
                           
               
                     (3)
                  
                  
                     Pēc Īstenošanas regulas (ES) 2018/724 (3) pieņemšanas Komisija Savienības vārdā apturēja PTO ievedmuitas nodokļu koncesiju piemērošanu tirdzniecībai ar ASV saskaņā ar GATT 1994 attiecībā uz ražojumiem, kas iekļauti Īstenošanas regulas (ES) 2018/724 I un II pielikumā. Šāds solis ļāva piemērot papildu muitas nodokļus tādu ASV izcelsmes ražojumu importam, kas uzskaitīti Īstenošanas regulas (ES) 2018/886 I un II pielikumā.
                  
               
                     (4)
                  
                  
                     Īstenošanas regulas (ES) 2018/886 7. apsvērumā ir paredzēts, ka Komisija Savienības vārdā var grozīt minēto regulu, ja tā uzskata, ka tas ir piemēroti, lai ņemtu vērā jebkādas ASV aizsargpasākumu izmaiņas vai grozījumus.
                  
               
                     (5)
                  
                  
                     Savienība un ASV 2021. gada 17. maijā publicēja kopīgu paziņojumu, kurā tās “vienojās iezīmēt ceļu, kas izbeidz PTO strīdus pēc ASV tarifu piemērošanas importam no ES saskaņā ar 232. pantu”. Šajā sakarā Savienībai, sperot nozīmīgu soli ceļā uz ierobežojošu pasākumu savstarpēju atcelšanu un īstenojot mērķi nodrošināt laiku un nosacījumus, kas nepieciešami jautājuma politiskai atrisināšanai, būtu jāaptur papildu ad valorem nodokļu piemērošana ražojumiem, kas uzskaitīti Īstenošanas regulas (ES) 2018/886 II pielikumā.
                  
               
                     (6)
                  
                  
                     Apturēšanas periodam būtu jāilgst līdz 2021. gada 30. novembrim, ko uzskata par pietiekamu laikposmu iepriekšējā apsvērumā minētajiem nolūkiem.
                  
               
                     (7)
                  
                  
                     Saskaņā ar Regulas (ES) Nr. 654/2014 7. panta 4. punktu Komisija var pieņemt nekavējoties piemērojamus īstenošanas aktus, ar kuriem steidzamu iemeslu dēļ aptur tirdzniecības politikas pasākumus, ja šāda apturēšana ir saistīta ar attiecīgā trešās valsts pasākuma grozīšanu. Šīs regulas piemērošana nekavējoties ir pamatota, ņemot vērā mērķi nodrošināt laiku un nosacījumus, kas nepieciešami 5. apsvērumā minētā jautājuma atrisināšanai, un šajā nolūkā ir nepieciešams apturēt II pielikuma gaidāmo piemērošanu tā, lai papildu ad valorem nodokļi II pielikumā uzskaitītajiem ražojumiem netiktu piemēroti laikposmā, kas nepieciešams attiecīgo mērķu sasniegšanai.
                  
               
                     (8)
                  
                  
                     Šī regula neietekmē to, ka ir apturēta PTO ievedmuitas nodokļu koncesiju piemērošana tirdzniecībai ar ASV saskaņā ar GATT 1994 attiecībā uz ražojumiem, kas iekļauti Īstenošanas regulas (ES) 2018/724 I un II pielikumā, ievērojot grozījumus ar Īstenošanas regulu (ES) 2018/886. Minētā PTO saistību apturēšana joprojām ir piemērojama, savukārt šī regula aptur papildu ievedmuitas nodokļu piemērošanu.
                  
               
                     (9)
                  
                  
                     Saskaņā ar Eiropas Parlamenta un Padomes Regulas (ES) Nr. 182/2011 (4) 8. pantu ne vēlāk kā 14 dienas pēc tās pieņemšanas Komisija iesniegs šo regulu Tirdzniecības šķēršļu komitejai, kas izveidota ar Eiropas Parlamenta un Padomes Regulu (ES) 2015/1843 (5), nolūkā saņemt tās atzinumu,
                  
               IR PIEŅĒMUSI ŠO REGULU.
         
            1. pants
            Līdz 2021. gada 30. novembrim (ieskaitot) ES aptur papildu ad valorem nodokļu piemērošanu ar 10 %, 25 %, 35 % un 50 % likmi tādu ražojumu importam, kas uzskaitīti Īstenošanas regulas (ES) 2018/886 II pielikumā.
            Attiecīgi Īstenošanas regulas (ES) 2018/886 II pielikumā paredzētos nodokļus piemēro no 2021. gada 1. decembra (ieskaitot).
         
         
            2. pants
            Šī regula stājas spēkā dienā, kad to publicē Eiropas Savienības Oficiālajā Vēstnesī.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2021. gada 28. maijā
            
               
                  Komisijas vārdā –
               
               
                  priekšsēdētāja
               
               Ursula VON DER LEYEN
            
         
         
            (1)  OV L 189, 27.6.2014., 50. lpp.; grozījumi izdarīti ar Regulu (ES) 2015/1843 un ar Eiropas Parlamenta un Padomes Regulu (ES) 2021/167 (OV L 49, 12.2.2021., 1. lpp.).
         
            (2)  Komisijas Īstenošanas regula (ES) 2018/886 (2018. gada 20. jūnijs) par konkrētiem tirdzniecības politikas pasākumiem attiecībā uz konkrētiem Amerikas Savienoto Valstu izcelsmes ražojumiem un ar ko groza Īstenošanas regulu (ES) 2018/724 (OV L 158, 21.6.2018., 5. lpp.).
         
            (3)  Komisijas Īstenošanas regula (ES) 2018/724 (2018. gada 16. maijs) par konkrētiem tirdzniecības politikas pasākumiem attiecībā uz konkrētiem Amerikas Savienoto Valstu izcelsmes ražojumiem (OV L 122, 17.5.2018., 14. lpp.).
         
            (4)  Eiropas Parlamenta un Padomes Regula (ES) Nr. 182/2011 (2011. gada 16. februāris), ar ko nosaka normas un vispārīgus principus par dalībvalstu kontroles mehānismiem, kuri attiecas uz Komisijas īstenošanas pilnvaru izmantošanu (OV L 55, 28.2.2011., 13. lpp.).
         
            (5)  Eiropas Parlamenta un Padomes Regula (ES) 2015/1843 (2015. gada 6. oktobris), ar ko nosaka Savienības procedūras kopējās tirdzniecības politikas jomā, lai nodrošinātu Savienības tiesību īstenošanu saskaņā ar starptautiskās tirdzniecības noteikumiem, jo īpaši tiem, kas ieviesti Pasaules Tirdzniecības organizācijas aizgādnībā (OV L 272, 16.10.2015., 1. lpp.).